LT Europos Sąjungos oficialusis leidinys C 282/14

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 282/09)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

„OLIVA DI GAETA“

ES Nr. PDO-IT-02101 – 23.12.2015

SKVN ( X ) SGN ( )

1. Pavadinimas (-ai)

„Oliva di Gaeta“

2. Valstybė narė arba trečioji šalis

Italija

3. Žemės ūkio produkto ar maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kuriam taikomas 1 punkte nurodytas pavadinimas, aprašymas

Pavadinimu „Oliva di Gaeta“ vadinamos alyvmedžių veislės Itrana (taip pat vadinama Geatana) alyvuogės. Vartotojams pateikiamos alyvuogės „Oliva di Gaeta“ pasižymi šiomis savybėmis:

— forma apvalaina,

— skersmuo – ne mažesnis kaip 12 mm,

— vaisių kiekis viename kilograme – ne daugiau kaip 410,

— spalva – nuo šviesiai rožinės iki violetinės,

— minkštimo ir kauliuko santykis – ne mažesnis kaip 3,

— bendras polifenolių kiekis – ne mažiau kaip 12 mg/kg,

— iš viso tokoferolių – ne mažiau kaip 42 mg/kg.

Be to, minkštimas turi būti aiškiai ir visiškai atsiskyręs nuo kauliuko, minkštos konsistencijos, švelniai karstelėjusio actą ir (arba) pieną primenančio skonio, spalva įvairuoja nuo ryškiai rožinės iki violetinės.

Kaulavaisių defektai, t. y. odelės defektai pakitus arba nepakitus minkštimui, raukšlės, kotelio buvimas, kriptogamų užkrato ir (arba) vabzdžių sukelti pakenkimai, yra toleruojami daugiausiai iki 6 %.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

SKVN „Oliva di Gaeta“ žymimos tik veislės Itrana (taip pat vadinama Gaetana) alyvuogės. Neleidžiama naudoti gentiškai modifikuotų veislės Itrana alyvmedžių vaisių. Alyvuogių „Oliva di Gaeta“ produkcijai draudžiama naudoti vaisius, gautus iš alyvmedžių, kurių kaulavaisiai nesubrendę, minkšti, jų odelės spalva raudona ir (arba) minkštimas nėra „kraujingas“.

3.4. Specialūs gamybos veiksmai, atliktini nustatytoje geografinėje vietovėje

Visi gamybos etapai (alyvuogių auginimas, derliaus nuėmimas ir alyvuogių perdirbimas) turi vykti 4 dalyje aprašytoje nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Parduoti skirtos saugoma kilmės vietos nuoroda žymimos alyvuogės „Oliva di Gaeta“ gali būti supakuotos:

— maistui skirtose pakuotėse, kurių didžiausia talpa 25 l. Ant tokių pakuočių ryškiais, gerai matomais ir neištrinamais rašmenimis turi būti nurodyta pakavimo data,

— permatomo stiklo induose, kurių didžiausia talpa 4 l,

— vienkartiniuose plastikiniuose induose, kurių didžiausia talpa 4 l;

Pakuojant galima naudoti rūgštinamąsias ir konservuojamąsias medžiagas, kaip L-askorbo rūgštis, citrinos rūgštis, siekiant pagerinti produkto laikymo sąlygas ir pailginti laikymo terminą.

Sūrymą leidžiama pasterizuoti.

Alyvuoges pasterizuoti draudžiama.

3.6. Specialios produkto registruotu pavadinimu ženklinimo etiketėmis taisyklės

SKVN „Oliva di Gaeta“ žymimų alyvuogių etiketėse privalo būti pateiktas grafinis Europos Sąjungos simbolis ir ši informacija:

— pavadinimas „Oliva di Gaeta“, o po jo – santrumpa SGN;

— gamintojo vardas (pavardė), įmonės pavadinimas ir adresas;

— toliau nurodytas produkto logotipas.

Draudžiama pateikti aiškiai nenumatytų papildomų apibūdinimų. Vis dėlto leidžiama pateikti nuorodas į privačius prekių ženklus, jei jie nėra giriamojo pobūdžio ir neklaidina vartotojo. Be to, leidžiama nurodyti ūkio, kuriame buvo užaugintos alyvuogės, pavadinimą ir kitas neklaidinančias, dokumentais pagrindžiamas nuorodas, kurias galima vartoti pagal europinius, nacionalinius ar regioninius teisės aktus ir kurios neprieštarauja šios specifikacijos tikslams ir nuostatoms.

4. Glaustas geografinės vietovės apibūdinimas

Saugoma kilmės vietos nuoroda „Oliva Gaeta“ žymimų alyvuogių auginimo ir gaminimo vietovė yra šios Lacijaus ir Kampanijos regionų teritorijos:

Latinos provincija: Visa Basjano, Kampodimelės, Kastelfortės, Korio, Fondžio, Formijos, Gaetos, Itrio, Lenolos, Maencos, Minturno, Monte San Bjadžo, Normos, Priverno, Prosedžio, Rokagorgos, Rokamasimos, Rokaseka dei Volšio, Sermonetos, Secės, Sonino, Sperlongos, Spinjo Saturinijos, SS. Kosma e Damiano, Teračinos savivaldybių teritorija ir dalis Čisterna di Latinos savivaldybės teritorijos. Kalbant apie Čisterna di Latinos savivaldybę, žemutinė gamybos vietovės riba sutampa su geležinkelio linijos Roma–Neapolis trajektorija;

Frozinonės provincija: visa Amaseno, Auzonijos, Kastelnuovo Parano, Koreno Auzonijaus, Esperijos, Piko savivaldybių teritorija;

Romos provincija: visa Kastel Madamos, Kastel San Pjetro, Palestrinos, Labiko, Valmontonės, Artenos, San Gregorio da Sasolos, Kazapės, Polio ir Tivolio savivaldybių teritorija;

Kazertos provincija: visa Sesa Anurkos ir Čelolės savivaldybių teritorija.

5. Ryšys su geografine vietove

Nustatyta geografinė vietovė, kurią sudaro 44 savivaldybės, yra vientisa, palei Tiburtinio, Prenestinio, Lepinio, Auzonio ir Aurunčio kalnų virtinę iš šiaurės į pietus besidriekianti teritorija. Šioje vietovėje alyvmedžių auginimo tradicija, paremta beveik tik veislės Itrana (taip pat vadinamos Geatana) alyvmedžių auginimu, yra giliai įsišaknijusi vietos socialinėje struktūroje, kuri bėgant amžiams lėmė teritorijos plėtrą ir daugybės gyventojų kartų gyvenimo sąlygų vystymąsi, taip pat turėjo didelės įtakos vietovės ekonomikai. Veislė Itrana (taip pat vadinama Gaetana) idealiai prisitaikiusi prie alyvuogių „Oliva di Gaeta“ auginimo vietovės (už kurios ribų nėra taip paplitusi) dirvožemio ir klimato sąlygų.

Itrana – tai dvejopos paskirties veislės alyvmedžiai, kurių vaisiai vėlai prinoksta. Derlius nuimamas, kai alyvuogės yra visiškai prinokusios. Norint, kad alyvuogės turėtų alyvuogėms „Oliva di Gaeta“ būdingas savybes, labai svarbu nustatyti, kada tinkamas metas alyvuogių derliui nuimti. Alyvuogių „Oliva di Gaeta“ produkcijai skirtų alyvuogių derlius turi būti nuimamas, kai alyvuogės yra visiškai prinokusios (kai jų odelė tampa juoda, blizgi ir yra padengta vaškine apnaša, vietos gyventojų vadinama „panno“ (drabužis), o minkštimas, pradedant nuo vaisiaus periferinės dalies, pamažu įgauna tamsiai raudono vyno spalvą. Norint, kad po fermentacijos alyvuogės „Oliva di Gaeta“ būtų reikiamos spalvos, labai svarbu įvertinti, kada kaulavaisiai yra tinkamai prinokę.

Alyvuogių „Oliva di Gaeta“ produkcijai skirtos alyvuogės fermentuojamos remiantis tradiciniu „Itranos metodu“. Šis metodas, vietos augintojų perduotas iš kartos į kartą, taikomas tik nustatytoje vietovėje. Jį taikant pieno rūgšties fermentacija vyksta natūraliai: druska ir (arba) rūgštinamosios sintetinės medžiagos dedamos ne iš karto. Tai bėgant metams nusistovėjęs metodas, paremtas fermentacijos procesais, apimančiais gausią ir įvairią mikroflorą, kuri susiformuoja savaime ir dėl kurios vyksta aktyvi fermentacija, o vėliau, įdėjus druskos, nusistovi lėta fermentacija. Atliekant šį procesą reikia atidžiai kontroliuoti vandens ir alyvuogių mišinį, į kurį vėliau dedama druskos. Kad alyvuogės nebūtų sąveikoje su oru, proceso metu kartkartėmis reikia įpilti sūrymo.

Tinkamas fermentacijos proceso vyksmas lemia ne tik tai, kad alyvuogių minkštimas taip suminkštėja, jog gali atsiskirti nuo kauliuko, bet ir suteikia alyvuogėms „Oliva di Gaeta“ savitą skonį – švelniai kartų, primenantį acto ir pieno rūgštį – dėl kurio jos išsiskiria iš kitų juodųjų alyvuogių.

Remiantis daugybe įrodymų, susijusių su alyvuogių (juodųjų) paruošimu ir pardavimu, užfiksuotų nuo Gaetos kunigaikštystės laikų datuojamuose dokumentuose, aiškėja, kad iš šios kunigaikštystės administruotos teritorijos kilo to paties pavadinimo alyvuogės.

Pavadinimą „Oliva di Gaeta“ istoriškai galima susieti su kilmės vietovės pavadinimu, nes jos teritorija priklausė to paties pavadinimo kunigaikštystei ir, be kita ko, uostui, iš kurio išplaukdavo laivai į didžiausius juodųjų alyvuogių turgus. Nuo to laiko pardavėjai ir gamintojai vartoja pavadinimą „Oliva di Gaeta“ veislės Itrana valgomosioms juodosioms alyvuogėms, pagamintoms taikant ypatingą vietos perdirbimo metodą, pavadinti. Produkto ir teritorijos istorinį ryšį patvirtina daugybė dokumentų. Daugelis jų – istoriniai dokumentai, susiję su valgomųjų juodųjų alyvuogių perdirbimu. „Oliva di Gaeta“ – per keletą dešimtmečių įsitvirtinęs pavadinimas: tai patvirtina sąskaitos faktūros, etiketės, reklaminė medžiaga, leidiniai.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335”

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP e IGP“ (SKVN, SGN žymimi gaminiai), po to ekrano kairėje – „Prodotti DOP, IGP e STG“ (SKVN, SGN, GTG nuoroda žymimi gaminiai) ir galiausiai – „Disciplinari di produzione all'esame dell'UE“ (ES nagrinėjamos specifikacijos).

(1) OL L 343, 2012 12 14, p. 1.